BOJNICE. V Prievidzskom okrese bolo tento týždeň hlásených 1453 akútnych respiračných ochorení. Oproti predchádzajúcemu týždňu, keď bolo nahlásených 760 ochorení, nie je nárast dramatický.
Na rozdiel od iných slovenských regiónoch sa na hornej Nitre po návrate žiakov do školských lavíc chrípka vo väčšom rozsahu nerozšírila.
"Po zimných prázdninách sa chorobnosť príliš nezvýšila. Viac chrípky hlavne medzi školopovinnými deťmi očakávame o dva až tri týždne," povedal riaditeľ Regionálneho úradu verejného zdravotníctva v Prievidzi so sídlom v Bojniciach Marián Jakubis.
Chorobnosť na chrípku a chrípke podobné ochorenia sa v Trenčianskom samosprávnom kraji zvýšila v porovnaní s predchádzajúcim týždňom o 70,1 percenta a dosiahla úroveň 193,5 chorých na stotisíc obyvateľov.
Najvyššiu chorobnosť na akútne respiračné ochorenia hlásili v rámci kraja lekári z okresu Bánovce nad Bebravou, najnižšia bola v okrese Myjava. Prievidzskému regiónu patrí v rámci deviatich okresov siedma priečka.
V súvislosti s akútnymi respiračnými ochoreniami a chrípkou neprerušili v Trenčianskom kraji školskú dochádzku v žiadnej škole ani školskom zariadení.